BUNĂ DIMINEAŢA MATEI 

Era o dimineaţă frumoasă de vară. Dacă am fi pătruns, 
o dată cu aerul încărcat de miresme florale, printr-o 
anumită fereastră deschisă a blocului P14, a unuia din 
cartierele noi ale Bucureştiului, am fi făcut cunoştinţă cu o 
locuinţă tipică de burlac din secolul XXI. Ştim sau am ştiut 
cu toţii cum arată o astfel de locuinţă, aşa că nu vom intra 
amănunţit în descrierea ei. Esenţial este că pe studioul 
confortabil dormea personajul principal al povestirii 
noastre. Matei era un bărbat de 30 de ani, brunet, bine 
făcut, cu o alură sportivă. Pe noptiera patului un ceas de 
mînă electronic anunţă printr-o melodie vioaie ora 6 a zilei 
ce abia începea. Matei deschise ochii şi cu un efort de 
voinţă întinse mîna spre micuțul deşteptător. Cadranul său 
arăta ziua de 23 iulie, o zi ca atitea altele ce se scurseseră 
pînă atunci. Matei rămase încă cîteva minute într-o stare 
de semisomnolenţă, gindindu-se la visul avut şi care, spre 
surprinderea sa, se repeta de o bună perioadă de timp, mai 
precis la cîteva zile de cînd în drum spre serviciu se 
întîlnise pentru prima dată cu frumoasa necunoscută, cum 
o numea în gindurile sale. Făcînd o paranteză, putem 
spune că de o lună de zile, mergînd spre staţia de metrou 
care urma să-l transporte spre zona unde se afla Institutul 
Central de Cercetări şi Proiectări Tehnologice al M.I.C.M., 
locul său de muncă, se întilnea zilnic cu o fată blondă cu 
ochi albaştri şi care, pentru el, întruchipa idealul 
frumuseţii feminine. Trebuie de asemenea să spunem că 
Matei, în ciuda înfăţişării sale plăcute, era un bărbat de o 
sensibilitate şi o timiditate ieşite din comun şi, deşi fata îl 
remarcase, nu îndrăznise în luna care trecuse de la prima 
ei apariţie mai mult decît un zîmbet şi o uşoară înclinare a 


capului în momentul cînd o întîlnea. Cu totul altfel stăteau 
lucrurile în visurile sale, care începuseră să-l bîntuie la 
cîteva zile de la prima lor întîlnire. Ele începeau invariabil 
cu întîlnirea lor matinală şi se terminau în momentul cînd 
reuşea să lege cu frumoasa necunoscută o trainică 
prietenie. În vis Matei uita de timiditatea sa exagerată, 
oprindu-se înaintea fetei, cu care înjgheba fără eforturi o 
conversaţie. Seara se întilneau şi hoinăreau prin oraş ca 
doi îndrăgostiţi. Uneori intrau într-un magazin de bijuterii, 
unde Matei îi făcea cadou un micuţ inel din aur. Şi visul 
din noaptea trecută urmase fidel visurile din nopţile 
anterioare, aşa că Matei se sculă cu un oftat şi se îndreptă 
spre baie. 

Drumul spre serviciu a fost punctat de întîlnirea cu 
frumoasa necunoscută, care în această dimineaţă părea 
puţin tristă. Totuşi ea îi dărui un zîmbet nostalgic care îi 
acceleră bătăile inimii cu cel puţin 50%. Urmă obişnuitul 
drum cu metroul, apoi o zi de muncă destul de anostă. 

Intorcîndu-se de la slujbă, Matei auzi un glas baritonal 
care îl interceptă cu vorbele: 

— Ce mai faci Matei, băiatule? 

Matei se întoarse curios spre cel care i se adresase, 
descoperind în persoana acestuia pe Valeriu, un fost coleg 
de liceu. 

— Bună, Valeriu! răspunse Matei. 

Urmarea acestor cuvinte de salut a fost că peste circa o 
jumătate de oră Matei se trezi invitat în apartamentul lui 
Valeriu. În fata unui prînz destul de copios şi a unei sticle 
de vin, cei doi foşti colegi aduseră treptat cîteva din 
amintirile trecutului, urmate de întrebări specifice unei 
astfel de întilniri. Astfel Matei află că Valeriu se căsătorise 
cu o fostă colegă de facultate, Ioana, care era plecată 
într-o scurtă delegaţie. De asemenea, află despre Valeriu 
că lucra la un institut de cercetare a însuşirilor 
bioenergetice ale materiei vii. 


— Dar tu nu te-ai căsătorit şi nu ai nici o prietenă? se 
pomeni întrebat la rindul său. Uitîndu-se nostalgic la sticla 
acum goală, se hotări să-i povestească lui Valeriu despre 
întîlnirile sale matinale. Îi povesti despre blestemata sa de 
timiditate, precum şi de visurile ce le avea în fiecare 
noapte. 

— Cred că mai degrabă trebuie să mă adresez unui 
psihiatru, încheie cu amărăciune. 

— Nu neapărat şi poate s-ar putea să te ajut, dar mai 
întîi ar trebui să-ţi fac o investigaţie în subconştient, îi 
replică Valeriu după ce îi ascultă cu atenţie scurta sa 
spovedanie. 

— Dacă ai putea să mă ajuţi, să ştii că sînt deprins să 
mă supun oricărui fel de investigaţie, prinse curaj Matei. 

— Atunci să mergem pînă la institutul la care lucrez, se 
hotări fostul său coleg de liceu. 

Investigația la care îl supusese Valeriu avu loc chiar în 
aceeaşi seară într-unul din laboratoarele institutului. A 
durat un timp destul de scurt şi a constat din aşezarea lui 
Matei pe un suport cam straniu. Valeriu îi prinse de tîmple 
mai mulţi electrozi ale căror fire duceau la unele aparate 
electronice care împînzeau laboratorul. 

Pe ecranele unor osciloscoape speciale, Valeriu urmări 
timp de 10-15 minute o lume numai de el înţeleasă. 
Examină cu atenţie şi benzile imprimate pe care un 
calculator i le oferi pe tot răstimpul cît dură examinarea 
subconştientului lui Matei. 

— Vezi, tu nu eşti ceea ce se cheamă un bolnav. 
Dorinţele tale refulate de a o cunoaşte pe fata ce o 
întilneşti zilnic au dus la aceste visuri care se repetă. 
Acum, cînd m-am convins că vei visa acelaşi vis şi în 
noaptea ce va urma, m-am hotărit să te ajut. Acest aparat 
pe care îl vei purta la noapte sper să te scape pentru 
totdeauna de timiditatea ta, îi spuse Valeriu punîndu-i la 
mînă un fel de cerc brățară, poate o idee mai voluminos. El 


intră în funcţiune numai în momentul cînd organismul 
trece din starea de veghe în starea de somn, dovedindu-se 
eficient în starea de somn paradoxal, îşi încheie explicaţiile 
Valeriu. 

— Şi o să poată acest aparat să mă scape de timiditate, 
să mă determine să o cunosc pe acea fată frumoasă cu 
ochii albaştri? îndrăzni să întrebe Matei. 

— Vei constata singur mîine dimineaţă. Şi acum hai să 
te duc cu maşina pînă acasă, îi răspunse, zimbind cu 
înţeles numai de el ştiut, Valeriu. 

Matei se întinse pe pat, dar somnul, datorită 
surescitării, a întîrziat să îl cuprindă o bună perioadă de 
timp. În cele din urmă adormi şi visul său obişnuit începu 
să se deruleze. 

Se făcea că era dimineaţă şi era în drum spre Institut. 
Fata aceea cu ochi albaştri îi apăru în drum cu o exactitate 
dezonorantă. Se opri în faţa ei şi o salută cu blindeţe. Fata 
îi răspunse dăruindu-i un zîmbet suav. Peste 10 minute ştia 
că o cheamă Mioara şi că în aceeaşi seară îl va aştepta în 
faţa florăriei din colţ. 

Seara veni ca o secvenţă firească a visului în care era 
fericit. 

Se plimbară îndelung pe străzile mai tainice ale 
oraşului. Întîlnind un magazin de bijuterii, Matei intră şi 
reveni cu un inel micuţ de aur. Ajunşi într-un parc sub un 
minunat clar de lună, se decise şi îi mărturisi toată 
dragostea lui. La terminarea discuţiei fata avea pe deget 
inelul. Se despărţiră, urmînd a se reîntilni a doua zi. 

Dimineaţa de vară pătrundea în toată splendoarea ei 
prin fereastra deschisă a blocului; P 14. Ceasul de mînă îl 
trezi pe Matei din visul său. În semisomnolenţă făcu gestul 
obişnuit de a se uita pe ecran. Arăta ora 6 a zilei de 24 
iulie. Pe mînă îi strălucea cu irizaţii stranii aparatul pe 
care i-l pusese Valeriu. Matei rememoră în cîteva secunde 
evenimentele zilei precedente, precum şi visul său 


obişnuit. Se gindi că Valeriu făcuse în final o glumă şi 
începu să se consume cu teamă la gîndul că se va reîntilni 
peste o oră cu frumoasa necunoscută pe care nu avea 
curajul s-o abordeze. 

Plecă hotărit să-i facă o vizită lui Valeriu în aceeaşi 
seară pentru a-i da brăţara înapoi. 

Fata îi apăru în faţa lui cu un zîmbet de primăvară. 
Ochii ei albaştri surideau fericiţi, iar Matei se strădui să-i 
zimbească la rîndu-i. Ajunsă în faţa lui, se opri şi, punîndu-i 
mîna pe braţ, spuse: 

— Bună dimineaţa. Matei. El se simţi cuprins de o 
uşoară ameţeală, iar privirea îi alunecă involuntar spre 
mîna fetei. Pe unul dintre degete strălucea în bătaia 
soarelui inelul pe care îl cumpărase noaptea trecută în vis. 


